妾薄命
作者：薛季宣
朝代：宋

paragraphs: 魚生蒲藻中，河水以爲依。
傾河竭其波，魚藻當何歸。
妾作君家婦，君時尚卑微。
勤身紝絲纊，夜午不下機。
憫君書幌勞，寧教食無薇。
緝緝兒與女，號寒復啼饑。
憐之小顔色，飣餖攣斑衣。
君登名利場，妾喜神欲飛。
今君位通侯，蚩頭建黄扉。
忍令家人子，舉動生光輝。
妾昔顔如花，因君損芳菲。
君去春無迹，潸然淚紅璣。
自憐承事君，爲他筯頭肥。
妾命薄如紙，虛牀但歔欷。
憶昔在家日，憨癡弄庭闈。
爺娘念嬌子，深心愛其頎。
人間愁未知，結髮爲君妃。
姑嫜時在堂，色養親無違。
慇懃百憔悴，可道才依稀。
誰言當見君，崇高位巍巍。
君官知漸穹，人事覺已非。
非關君二三，妾貌凋寒威。
恨無長門賦，可以使君磯。
更長不再眠，入戶多蛜蝛。
妾有青綺琴，愁來爲君揮。
琴詩無別意，黄綠憂裳衣。
昔作掌上珠，今逐駕下騑。
珠藏不復媚，車行在觀旂。
幸君且留連，知音世誠希。
歲寒須見梅，何花耐凗溰。